Bejaardes getraumatiseerd ná 2de aanval op plaas | Netwerk24
Deur Mimi Swart 19 Februarie 2020 17:54
Chris Hattingh (79) en sy vrou, Polla (77), van die plaas Eureka, 35 km vanaf Delportshoop, se bakkie is intussen in die Lusaka-nedersetting op dié dorp gekry.
Dit is die tweede keer dat hulle die slagoffers van 'n plaasaanval is.
Chris sê hulle is in Desember 2018 ook in hul huis aangeval. Hy sê hy het verneem een van dié drie verdagtes is moontlik al aangekeer, maar dit kon nog nie bevestig word nie.
Uiteindelik het die rowers R2 000 uit Polla se beursie en handsak geneem en ook bankkaarte. Die egpaar is gedwing om hul PIN te verskaf. Hul selfone is ook geneem.
Die aand van Valentynsdag het hul krag skielik afgegaan en hulle het gemeen dit is bloot beurtkrag – min wetende dat die krag by 'n paal naby die huis "afgeskakel" is.
Polla was met die sleutel reeds in die veiligheidsdeur op pad na buite toe 'n man te voorskyn gekom en gevra het om 'n kers te leen.
Volgens Polla het die man gesê hulle kuier by plaaswerkers en dit was donker weens beurtkrag.
Sy is na binne om 'n kers te gaan haal en het die sleutel in die veiligheidsdeur gelos.
Die volgende oomblik het drie mans met klapmusse hul verskyning gemaak en haar begin skop, slaan en wurg. Hulle het haar van kamer tot kamer gedwing en geld geëis, sê sy.
Chris is al jare 'n invalide ná 'n motorongeluk waarin sy nek en rugmurg beseer is. Hy is vir alle beweging van haar afhanklik.
Polla sê hy is van die bed gegooi, op die vloer in sy ribbes geskop en gewurg. Hy is drie maal met 'n mes gesteek en aan sy arms en bene gesny.
Chris moes daarna verduidelik hoe sy nuwe Ford Ranger werk. Die egpaar is met elektriese drade aan weerskante van die bed vasgebind.
Chris sê hulle het deurentyd gebid, want hy kon weens sy toestand geen weerstand bied en sy vrou is ook weerloos.
Teen die oggendure kon Chris 'n werker se aandag trek, wat die polisie en sy kleinseun ontbied het.
Hy sê die polisie was gou op die toneel.
Etlike duisende rande is uit die egpaar se bankrekening onttrek. Sover vasgestel kon word is die rowers steeds op vrye voet.